5 Go na le tiragalo nngwe e e tshwanang e e neng ya direga mo lekgolong la ntlha la dingwaga C.E. Ka nako ya fa Paulo a ne a sokologela mo Bokereseteng, kgolagano ya Molao e ne e tseetswe sebaka ke kgolagano e ntšha, e Jesu Keresete, e bong Moshe yo Mogolwane, e leng motsereganyi mo go yone. Jesu o ne a bonatsa kgalalelo ya ga Jehofa sentle ka mafoko le ka ditiro. Paulo o ne a kwala jaana ka Jesu yo o neng a tsositswe mo baswing: “Ke ponatso ya kgalalelo ya [Modimo] le setshwano totatota sa gagwe ka boene.” (Bahebera 1:3) A bo Bajuda ba ne ba na le tshono e e molemo jang ne! Ba ne ba ka kgona go reetsa mafoko a botshelo jo bo sa khutleng mo go Morwa Modimo ka boene! Se se utlwisang botlhoko ke gore ba le bantsi ba Jesu a neng a ba rerela ba ne ba se ka ba reetsa. Jesu o ne a bua ka bone, a nopola mafoko a ga Jehofa a a neng a buiwa ke moporofeti Isaia, a re: “Pelo ya batho bano ga e tlhole e amogela sepe, mme ka ditsebe tsa bone ba utlwile mme ga ba arabele, ba tswetse matlho a bone; gore le ka motlha ba tle ba se ka ba bona ka matlho a bone mme ba utlwa ka ditsebe tsa bone mme ba go tlhaloganya ka dipelo tsa bone mme ba boele morago, mme ke ba fodise.”—Mathaio 13:15; Isaia 6:9, 10.